প্রথমে বিএনপি চেয়ারপারসন বেগম খালেদা জিয়া বললেন, আওয়ামীলীগ পঁচে গেছে, তারা আরো একটু পঁচুক তাই দল গুছিয়ে শিগগিরই আন্দোলনের কর্মসূচি দেব। খালেদা জিয়া বললেন, এই আওয়ামীলীগ সরকার যতই গুম-খুন করুক, তাদের বিদায় করে মানুষের নিরাপত্তা নিশ্চিত করা হবে। তিনি বলেন, গুম হওয়া নেতাদের স্বজনদের মতো একদিন শেখ হাসিনাকেও কাঁদতে হবে। এসবের জবাবদিহি করতে হবে। এর জবাবে একদিন পর আওয়ামীলীগরে সভানেত্রী এবং দেশের বর্তমান প্রধানমন্ত্রী শেখ হাসিনা বললেন, পাঁচ জানুয়ারির নির্বাচনে না গিয়ে তিনি (খালেদা জিয়া) পঁচেছেন। এখন আমরা বিএনপিকে ফরমালিন দিয়ে বাঁচিয়ে রেখেছি। না হলে কিভাবে তারা এসব কথা বলেন। শেখ হাসিনা বলেন, যাদের জন্ম অবৈধ, তারা কী করে সরকারের বৈধতা নিয়ে প্রশ্ন তুলছে। বিএনপির জন্ম অবৈধ। তাই তারা সবকিছুতেই অবৈধ দেখেন। শেখ হাসিনার বক্তব্যের জবাবে এরপর দিন সকালেই বিএনপির ভারপ্রাপ্ত মহাসচিব মির্জা ফখরুল ইসলাম আলমগীর বললেন, প্রধানমন্ত্রী বলেছেন, বিএনপিকে তিনি ফরমালিন দিয়ে বাঁচিয়ে রেখেছেন। এর জবাবে আমরা বলতে চাই, তার শাসনামলই হচ্ছে বিষাক্ত ফরমালিনের যুগ। রাজনীতি, অর্থনীতি, সমাজনীতিসহ সব জায়গায় তারা দক্ষভাবে এই ক্ষতিকর বিষ ফরমালিন প্রয়োগ করে চলেছে।